Document ID: 32010R0440

REGOLAMENT TAL-KUMMISSJONI (UE) Nru 440/2010
tal-21 ta’ Mejju 2010
dwar il-ħlasijiet pagabbli lill-Aġenzija Ewropea għas-Sustanzi Kimiċi skont ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b'mod partikolari l-Artikolu 24 (2) u 37(3) tiegħu,
Billi:
(1)
Manifattur, importatur jew utent fi grad aktar ‘l isfel (“downstream user”) ta' sustanza f’taħlita jista' jissottometti talba lill-Aġenzija Ewropea għas-Sustanzi Kimiċi, minn issa 'l quddiem “l-Aġenzija”, biex juża isem kimiku alternattiv.
(2)
Dawn it-talbiet skont l-Artikolu 24 (1) tar-Regolament (KE) Nru 1272/2008 għandhom ikunu akkumpanjati b'miżata.
(3)
Manifattur, importatur jew utent fi grad iktar “l isfel jista” jissottometti proposta għall-armonizzazzjoni tal-klassifikazzjoni u tal-ittikkettar ta' sustanza lill-Aġenzija, sakemm m'hemm ebda entrata fil-parti 3 tal-Anness VI tar-Regolament (KE) Nru 1272/2008 għal dik il-klassi ta' periklu jew divrenzjar.
(4)
Dawn il-proposti għandhom ikunu akkumpanjati minn miżata fil-każijiet stabbiliti fl-Artikolu 37(3) tar-Regolament (KE) Nru 1272/2008.
(5)
Il-livell tal-miżati miġbura mill-Aġenzija kif ukoll ir-regoli għall-ħlas għandhom jiġu determinati.
(6)
L-ammont tal-miżati għandhom jieħdu kont tax-xogħol meħtieġ bir-Regolament (KE) Nru 1272/2008 u li għandu jitwettaq mill-Aġenzija u għandu jiġi ffissat f'tali livell li jiżgura li d-dħul derivat minnhom meta kkombinat ma' sorsi oħra tad-dħul tal-Aġenzija skont l-Artikolu 96(1) tar-Regolament (KE) Nru 1907/2006 tal-Parlament Ewropew u tal-Kunsill (2) huwa biżżejjed biex ikopri l-ispiża tas-servizzi mogħtija.
(7)
Fl-“Att dwar in-Negozji ż-Żgħar” għall-Ewropa (3) l-Unjoni Ewropea poġġiet b'enfasi l-ħtiġijiet tal-intrapriżi żgħar u ta' daqs medju (“SMEs”) fil-qalba tal-Istrateġija ta’ Lisbona għat-Tkabbir u l-Impjiegi. B'mod partikulari l-kapaċità tal-Unjoni biex tibni fuq il-potenzjal ta' tkabbir u innovazzjoni tal-SMEs għalhekk se tkun deċiżiva għall-prosperità futura tal-Unjoni. Madankollu, l-SMEs iġorru piż regolatorju u amministrattiv sproporzjonat meta mqabbla ma' negozji akbar. Għalhekk, huwa xieraq li jitnaqqas il-livell tal-miżati għall-SMEs.
(8)
Huwa xieraq għall-identifikazzjoni tal-SMEs li jiġu segwiti d-definizzjonijiet stabbiliti fir-Rakkomandazzjoni tal-Kummissjoni 2003/361/KE tas-6 ta' Mejju 2003 dwar id-definizzjoni ta' intrapriżi mikro, żgħar u ta' daqs medju (4).
(9)
Il-miżati mnaqqsa għall-proposti għall-klassifikazzjoni u ttikkettar armonizzati għandha tiġi riveduta fi żmien tliet snin wara d-dħul fis-seħħ tar-Regolament bil-għan li dawn jiġu riveduti jew imneħħija jekk ikun meħtieġ.
(10)
Dan ir-Regolament għandu jidħol fis-seħħ kemm jista' jkun malajr, peress li kien possibbli li jiġu sottomessi talbiet għall-użu ta' ismijiet kimiċi alternattivi u proposti għall-armonizzazzjoni tal-klassifikazzjoni u ttikkettar ta' sustanzi lill-Aġenzija sa mill-20 ta' Jannar 2009, id-data tad-dħul fis-seħħ tar-Regolament (KE) Nru 1272/2008.
(11)
Il-miżuri previsti f’dan ir-Regolament huma konformi mal-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIIET
Artikolu 1
Suġġett
Dan ir-Regolament jistipula l-livelli u r-regoli għall-pagament, ta’ miżati imposti mill-Aġenzija Ewropea għas-Sustanzi Kimiċi, minn issa 'l quddiem l-“Aġenzija”, kif stipulat fir-Regolament (KE) Nru 1272/2008.
Artikolu 2
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin:
(1)
“SME” tfisser intrapriża mikro, żgħira jew ta’ daqs medju fi ħdan it-tifsira tar-Rakkomandazzjoni 2003/361/KE;
(2)
“intrapriża ta” daqs medju’ tfisser intrapriża ta’ daqs medju fi ħdan it-tifsira tar-Rakkomandazzjoni 2003/361/KE;
(3)
“intrapriża żgħira” tfisser intrapriża żgħira fi ħdan it-tifsira tar-Rakkomandazzjoni 2003/361/KE;
(4)
“intrapriża mikro” tfisser intrapriża żgħira fi ħdan it-tifsira tar-Rakkomandazzjoni 2003/361/KE;
KAPITOLU II
MIŻATI
Artikolu 3
Miżati għat-talba għal użu ta' isem kimiku alternattiv
1. L-Aġenzija għandha timponi miżata kif stabbilit fl-Anness I għal talba għall-użu ta' isem kimiku alternattiv għal sustanza li jkun fiha sa 5 taħlitiet skont l-Artikolu 24(1) tar-Regolament (KE) Nru 1272/2008.
2. Fejn l-applikant hu SME, l-Aġenzija għandha timponi miżata mnaqqsa, kif stipulat fl-Anness I.
3. Għall-użu tal-isem kimiku alternattiv tas-sustanza skont l-Artikolu 24(1) tar-Regolament (KE) Nru 1272/2008 f'taħlit addizzjonali, għandha tiġi imposta miżata addizzjonali u dan sa 10 taħlitiet addizzjonali u l-istess miżata addizzjonali għandha tiġi imposta għal kull 10 taħlitiet addizzjonali oħra, kif stipulat fit-Taqsima 3 tal-Anness I.
4. Id-data li fiha l-miżata imposta għal talba tasal għand l-Aġenzija għandha titqies bħala d-data tal-wasla tat-talba.
Artikolu 4
Miżati għas-sottomissjoni ta' proposti għall-klassifikazzjoni armonizzata u ttikkettar ta' sustanza
1. L-Aġenzija għandha timponi miżata kif stabbilit fl-Anness II għas-sottomissjoni ta' proposti għall-armonizzazzjoni tal-klassifikazzjoni u ttikkettar skont l-Artikolu 37(3) tar-Regolament (KE) Nru 1272/2008.
2. Meta l-parti li qed tagħmel il-proposta hija SME, l-Aġenzija għandha timponi miżata mnaqqsa, kif stipulat fl-Anness II.
3. Id-data li fiha l-miżata imposta għal proposta tasal għand l-Aġenzija għandha titqies bħala d-data tal-wasla tal-proposta.
Artikolu 5
Tnaqqis
1. Persuna fiżika jew ġuridika li tiddikjara li hija intitolata għal miżata mnaqqsa skont l-Artikoli 3 u 4 għandha tinforma lill-Aġenzija b'dan fil-ħin tas-sottomissjoni tat-talba.
2. L-Aġenzija tista’ titlob, f’kull ħin, evidenza li l-kundizzjonijiet għal tnaqqis ta’ miżati japplikaw.
3. Fejn persuna fiżika jew ġuridika li tiddikjara li hija intitolata għal tnaqqis ma tistax turi li hija intitolata għal tnaqqis bħal dan, l-Aġenzija għandha timponi l-ħlas kollu.
Fejn persuna fiżika jew ġuridika li tiddikjara li hija intitolata għal tnaqqis tkun diġà ħallset il-miżata mnaqqsa, iżda ma tistax turi li hija intitolata għal tnaqqis bħal dan, l-Aġenzija għandha timponi l-bilanċ tal-miżata sħiħa.
KAPITOLU III
PAGAMENTI
Artikolu 6
Metodu ta’ pagament
1. Il-miżati għandhom jitħallsu f’Euro.
2. Il-pagamenti għandhom ikunu effettwati biss wara li l-Aġenzija tkun ħarġet riċevuta.
3. Il-pagamenti għandhom isiru permezz ta' trasferiment lill-kont bankarju tal-Aġenzija.
Artikolu 7
Identifikazzjoni tal-pagament
1. Kull pagament għandu jindika fil-kaxxa ta’ referenza n-numru tar-riċevuta.
2. Jekk l-għan tal-pagament ma jistax jiġi stabbilit, l-Aġenzija għandha tiffissa żmien stipulat li matulu min iħallas għandu javża bil-miktub dwar l-għan tal-pagament. Jekk l-Aġenzija ma tirċevix notifika tal-għan tal-pagament qabel ma tiskadi l-iskadenza stabbilita, il-pagament jitqies bħala li ma jgħoddx u l-ammont ikkonċernat għandu jitħallas lura lil min ikun ħallas.
Artikolu 8
Data tal-pagament
Id-data li fiha jiġi ddepożitat l-ammont kollu tal-pagament fil-kont bankarju miżmum mill-Aġenzija għandha titqies bħala d-data li fiha sar il-pagament.
Artikolu 9
Ħlas lura tal-ammonti li tħallsu f’eċċess
1. L-arranġamenti għall-ħlas lura lil min ħallas l-ammonti f’eċċess ta’ miżata għandhom jiġu stipulati mid-Direttur Eżekuttiv tal-Aġenzija u ppubblikati fuq il-websajt tal-Aġenzija.
Madankollu, fejn ammont imħallas f’eċċess ma jaqbiżx il-EUR 100 u l-parti kkonċernata ma talbitx espressament għal ħlas lura, l-ammont imħallas f’eċċess ma jitħallasx lura.
2. Ma għandux ikun possibbli li jinbidlu fi kreditu kwalunkwe ammonti mħallsa żejda għal pagamenti futuri lill-Aġenzija.
KAPITOLU IV
DISPOŻIZZJONIJIET FINALI
Artikolu 10
Stima Provviżorja
Il-Bord ta’ Tmexxija tal-Aġenzija għandu, meta jipproduċi stima tan-nefqa u d-dħul ġenerali għas-sena finanzjarja ta’ wara skont l-Artikolu 96(5) tar-Regolament (KE) Nru 1907/2006, jinkludi stima provviżorja speċifika tad-dħul minn miżati li tkun separata mid-dħul minn kwalunkwe sussidju mill-Komunità.
Artikolu 11
Reviżjonijiet
1. Il-miżati msemmijin f’dan ir-Regolament għandhom jiġu riveduti kull sena b’referenza għar-rata ta’ inflazzjoni kif stabbilita skont l-Indiċi Ewropew tal-Prezzijiet għall-Konsumatur kif ippubblikat mill-Eurostat skont ir-Regolament tal-Kunsill (KE) Nru 2494/95 (5). L-ewwel reviżjoni għandha titwettaq sal-1 ta’ Ġunju 2011.
2. It-tnaqqis fil-miżata għall-SMEs għall-klassifikazzjoni armonizzata u l-ittikkettar għandu jiġi rivedut fi żmien tliet snin wara d-dħul fis-seħħ ta' dan ir-Regolament.
3. Il-Kummissjoni għandha wkoll iżżomm dan ir-Regolament taħt reviżjoni kontinwa fid-dawl ta’ informazzjoni sinifikanti li ssir disponibbli f’dak li għandu x’jaqsam mas-suppożizzjonijiet bażiċi għad-dħul u l-infiq antiċipati tal-Aġenzija.
4. Sa mhux aktar tard mill-1 ta' Jannar 2013, il-Kummissjoni għandha tirrevedi dan ir-Regolament bil-ħsieb li temendah, jekk xieraq, waqt li tieħu inkonsiderazzjoni b'mod partikolari l-ispejjeż tal-Aġenzija.
Artikolu 12
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Mejju 2010.

Labels: 3
2
15